paragraph_text: Robert Andrews Millikan (Morrison, Illinois, 22. ožujka 1868. – San Marino, Kalifornija, 19. prosinca 1953.), američki eksperimentalni fizičar. Doktorirao fiziku (1895.) na Sveučilištu Columbia u New Yorku. Radio na Sveučilištu u Chicagu (od 1896. do 1921.) i Kalifornijskom tehnološkom institutu (Caltech) u Pasadeni (od 1921. do 1945.). Prvi je izmjerio (1910.) elementarni električni naboj, kvant naboja elektromagnetske sile (Millikanov pokus). Bavio se istraživanjem Brownova gibanja u plinovima, apsorpcije rendgenskoga zračenja, kozmičkoga zračenja (dokazao je da dolaze iz svemira), ultraljubičastoga spektra pa je među ostalim, na osnovi mjerenja fotoelektričnoga učinka, odredio tada najtočniju vrijednost Planckove konstante (1916.). Za određivanje elementarnoga kvanta električnoga naboja i za rad na fotoelektričnom učinku dobio je Nobelovu nagradu za fiziku (1923.).<ref> Millikan, Robert Andrews, "Hrvatska enciklopedija", Leksikografski zavod Miroslav Krleža, www.enciklopedija.hr, 2019.